b'\n_START_ARTICLE_\nJohn Goodricke\n_START_SECTION_\n\xc5\xbdivljenje in delo\n_START_PARAGRAPH_\nGoodricke je leta 1782 prvi regularno opazoval spremenljivo zvezdo Algol (\xce\xb2 Perzeja) in odkril periodi\xc4\x8dnost v spremembi njenega navideznega sija. Do tedaj so poznali \xc5\xbee nekaj zvezd, katerih navidezni sij se je spreminjal. Goodricke je prvi predlagal mehanizem za ta pojav. Predlagal je, da je Algol to, kar danes poznamo kot prekrivalno dvozvezdje. Svoje spoznanje je predstavil Kraljevi dru\xc5\xbebi maja 1783, za kar je istega leta prejel Copleyjevo medaljo._NEWLINE_Leta 1784 je odkril spremenljivost zvezde Alredif (\xce\xb4 Kefeja), po kateri se imenujejo kefeidne spremenljivke._NEWLINE_16. aprila 1786 so ga izvolili za \xc4\x8dlana Kraljeve dru\xc5\xbebe. Nikoli ni prejel te \xc4\x8dasti, saj je \xc5\xa1tiri dni kasneje umrl, verjetno zaradi plju\xc4\x8dnice._NEWLINE_Goodricke je bil celo \xc5\xbeivljenje povsem gluh. Ni jasno ali se je rodil tak\xc5\xa1en, ali je zaradi vro\xc4\x8dine oglu\xc5\xa1el \xc5\xbee kot otrok. Njegova star\xc5\xa1a sta ga poslala \xc5\xa1tudirati na Akademijo Braidwood, \xc5\xa1olo za gluhe v Edinburghu na \xc5\xa0kotskem in kasneje leta 1778 na Akademijo Warrington. Ko je zapustil akademijo, se je vrnil k star\xc5\xa1ema v York. Tu je postal prijatelj Edwarda Pigotta, katerega o\xc4\x8de Nathaniel Pigott je zgradil prefinjen zasebni observatorij. Edward se je \xc5\xbee zanimal za spremenljivke in je dal Goodrickeu seznam tistih, za katere je menil, da so vredne opazovanja.'